**JAVNI POZIV ZA ISKAZ INTERESA ZA SUDJELOVANJE U**

**REGIONALNOM LANCU VRIJEDNOSTI**

**ZELENI RAST SJEVERNE HRVATSKE**

**UVOD**

Plan za industrijsku tranziciju Sjeverne Hrvatske (Plan)[[1]](#footnote-1) temeljni je akt strateškog planiranja koji usmjerava industrijsku tranziciju i gospodarski razvoj Sjeverne Hrvatske u novom programskom razdoblju 2021.-2027. Plan za industrijsku tranziciju Sjeverne Hrvatske (u daljnjem tekstu: Plan) dostupan je na službenoj mrežnoj stranici Ministarstva regionalnoga razvoja i fondova Europske unije: <https://razvoj.gov.hr/>.

Provedba Plana doprinijet će postizanju Strateškog cilja 13. Nacionalne razvojne strategije 2030., „Jačanje regionalne konkurentnosti“, te će omogućiti pametnu specijalizaciju i jačanje pozicije regionalnog gospodarstva u globalnim lancima vrijednosti kroz sljedeće prioritete ulaganja:

* Jačanje regionalnog eko sustava za poduzetnike;
* Razvoj i jačanje istraživačkih i inovacijskih kapaciteta te primjene naprednih tehnologija u okviru strateških lanaca vrijednosti;
* Jačanje održivog rasta i konkurentnosti MSP-ova i otvaranje radnih mjesta u njima, među ostalim i kroz produktivna ulaganja u prioritetne niše Sjeverne Hrvatske;
* Razvoj pametnih vještina za industrijsku tranziciju.

U okviru Plana identificirani su regionalni lanci vrijednosti (RLV) u koje će se usmjeriti bespovratna sredstva iz fondova Europske unije namijenjena industrijskoj tranziciji u okviru Integriranog teritorijalnog programa (ITP) 2021. - 2027. Jedan od RLV-ova Sjeverne Hrvatske odnosi se na Zeleni rast i bit će od sustavne važnosti za davanje doprinosa regionalnom rastu, zapošljavanju i konkurentnosti.

1. **Cilj Javnog poziva za iskaz interesa**

Ministarstvo regionalnoga razvoja i fondova Europske unije provodi Javni poziv za iskaz interesa za sudjelovanje u RLV Zeleni rast Sjeverne Hrvatske koji se temelji na metodologiji Europske komisije „Projektiranje mogućnosti za industrijsku tranziciju“ (engl. *POINT*).

Glavni cilj Javnog poziva za iskaz interesa je:

(1) identificirati ključne dionike iz poslovnog sektora koji svojim kapacitetima, resursima i potencijalima mogu i žele doprinijeti stvaranju novih vrijednosti unutar RLV Zeleni rast sukladno Planu i njegovim strateškim ciljevima, te

(2) utvrditi uloge/pozicije dionika u RLV Zeleni rast Sjeverne Hrvatske.

Dionici RLV Zeleni rast Sjeverne Hrvatske će u narednim mjesecima, uz podršku MRRFEU-a, resornih tijela državne uprave i regionalnih koordinatora izraditi Akcijski plan za razdoblje 2022. -2023. i pripremiti zalihu projekata dionika RLV Zeleni rast Sjeverne Hrvatske.

Akcijski plan će predstavljati ključan dokument koji će se koristiti u pripremi ciljanih poziva za dodjelu bespovratnih sredstava iz fondova Europske unije u okviru Integriranog teritorijalnog programa 2021.–2027. (u daljnjem tekstu: ITP), indikativne vrijednosti 100 milijuna eura (cca 750.000.000 HRK) za Sjevernu Hrvatsku kojim će se podržati:

* Strateška partnerstva za inovacije između velikih poduzetnika i MSP-ova s ciljem diversifikacije i modernizacije regionalnoga gospodarstva, odgovora na ključne društvene izazove Sjeverne Hrvatske i omogućavanja zelene i digitalne tranzicije;
* Inovacijske klastere s ciljem povezivanja dionika RLV-a iz poslovnog, znanstveno-istraživačkog i javnog sektora;
* Jačanje održivog rasta i konkurentnosti MSP-ova i otvaranje radnih mjesta u njima, kroz produktivna ulaganja u prioritetne niše RLV-a;
* Razvoj pametnih vještina za industrijsku tranziciju.

Neke od ključnih elemenata koji će biti obuhvaćeni Akcijskim planom su:

* Društveni izazovi temeljem kojih će se definirati misije za istraživanje i razvoj
* Istraživačke teme za razvoj novih proizvoda u okviru prioritetnih niša
* (Pametne) Vještine budućnosti
* Tehnologije potrebne za industrijsku tranziciju
* Istraživačka i tehnološka infrastruktura potrebna za industrijsku tranziciju.

Sudionici RLV Zeleni rast Sjeverne Hrvatske u narednim će mjesecima potpisati Deklaraciju o zajedničkoj suradnji kojom će se definirati vizija i misija RLV-a.

1. **RLV** **Zeleni rast Sjeverne Hrvatske**

RLV Zeleni rast Sjeverne Hrvatske ima za cilj jačanje i revitalizaciju Sjeverne Hrvatske kroz stvaranje (i) održive, (ii) uključive, (iii) inovativne i (iv) otporne industrije budućnosti kroz proces učinkovite industrijske tranzicije prema nišama s višom dodanom vrijednošću.

U kontekstu ovog Javnog poziva za iskaz interesa, definiran je kao grupacija više prioritetnih niša u kojima se odvijaju povezane poslovne aktivnosti prvenstveno od strane regionalne mreže dionika koji integriraju tokove resursa od početne faze razvoja i dizajna, dobave sirovina i ostalih ulaznih čimbenika potrebnih za proizvodnju i stavljanje na tržište i distribucije do konačnog kupca.

RLV Zeleni rast Sjeverne Hrvatske prvenstveno se odnosi na sljedeće sektore:

* Prehrambeno-prerađivački sektor
* Drvno-prerađivački sektor
* Metalo-prerađivački sektor
* Građevinski sektor
* IKT sektor

U RLV Zeleni rast Sjeverne Hrvatske mogu sudjelovati i drugi sektori ukoliko doprinose razvoju prioritetnih niša.

Prioritetne niše RLV-a Zeleni rast Sjeverne Hrvatske su:

* **Ekološki prihvatljivi materijali i zelene tehnologije za OIE, komunalno gospodarstvo i zaštitu okoliša:** Prioritetna niša odnosi se narazvoj i proizvodnju ekološki prihvatljivih materijala i zelenih tehnologija (uključujući proizvodne tehnologije, opremu i strojeve) u području obnovljivih izvora energije (OIE), komunalnog gospodarstva i zaštite okoliša.
* **Zelena i modularna gradnja:** U fokusu ove niše nalaze se građevine koje smanjuju ili uklanjaju negativne učinke na okoliš. Poduzeća u okviru ove niše bave se proizvodnjom montažnih građevina od drva i glavnih komponenti te drvenih panela i drugih materijala koji se upotrebljavaju u gradnji. Zeleno graditeljstvo uključuje uporabu ekoloških materijala, energetsku učinkovitost postojećih i novih zgrada i gospodarenje otpadom tijekom gradnje, uporabe i rušenja građevina. Modularna gradnja pak omogućava dodavanje modula za proširenje građevine te također raspored prostorija po želji i nakon useljenja te preseljenje na drugu lokaciju u svakom trenutku.
* **Prehrambeni brendovi:** Prioritetna niša odnosi se na razvoj i proizvodnju prehrambenih brendova (proizvođačkih i teritorijalnih) visoke kvalitete.
* **Brendirani proizvodi od drva i drvni interijeri:** Prioritetna niša uključuje cjelovita rješenja za brendirane proizvode od drva i drvne interijere koji su potpuno prilagođeni potrebama kupaca. Obuhvaća i djelatnosti savjetovanja u području dizajna, potpunu personalizaciju, usluge ugradnje, upravljanje projektom i vrhunsku logistiku.

1. **Prihvatljivost prijavitelja**

Prijavitelj javljanjem na ovaj javni poziv iskazuje interes za sudjelovanje u RLV-u Zeleni rast Sjeverne Hrvatske, kao dionik iz poslovnog sektora[[2]](#footnote-2) koji svojim radom može doprinijeti jačanju konkurentnosti i ostvarenju više dodane vrijednosti RLV-a i regionalnoga gospodarstva.

Prijavitelj mora ispuniti sljedeće kriterije prihvatljivosti:

* Mora imati sjedište/podružnicu i poslovati na području Sjeverne Hrvatske;
* Svojim aktivnostima doprinositi razvoju barem jedne od prioritetnih niša RLV Zeleni rast Sjeverne Hrvatske navedenih u točci 2 ovog javnog poziva;
* Obavljati jednu ili više funkcionalnih uloga u RLV-u Zeleni rast Sjeverne Hrvatske navedenih u točci 4. ovog javnog poziva za iskaz interesa.

1. **Uloga dionika u RLV Zeleni rast Sjeverne Hrvatske**

Prijavitelji na Javni poziv za iskaz interesa putem priloženog obrasca za prijavu trebaju odabrati jednu ili više uloga/pozicija koje mogu uspješno ponuditi u sklopu buduće mreže dionika RLV Zeleni rast Sjeverne Hrvatske. Kratki opisi uloga/pozicija u mreži dionika RLV Zeleni rast jesu:

* **Proizvođači:** Tržišni dionici (mikro, mali, srednji i veliki poduzetnici, obrtnici i obiteljska poljoprivredna gospodarstva) koji preuzimaju odgovornost i vlasništvo nad proizvodima unutar RLV-a Zeleni rast i pripadnih prioritetnih niša te im svojim aktivnostima dodaju vrijednost prije nego što ih dalje prodaju potrošačima (tzv. krajnjim kupcima).
* **Opskrbljivači/dobavljači:** Tržišni dionici (mikro, mali, srednji i veliki poduzetnici, obrtnici i obiteljska poljoprivredna gospodarstva) koji pružaju bitne ulazne sirovine, poluproizvode ili usluge potrebne za osnovne djelatnosti proizvođača RLV i identificiranih prioritetnih niša.
* **Dobavljači tehnologija:** Tržišni dionici (mikro, mali, srednji i veliki poduzetnici, obrtnici) koji nude tehnološka znanja (tzv. *know-how*) i rješenja kako bi pomogli u rješavanju poslovnih izazova i prilika proizvođača u mreži RLV-a, ali i ostalih dionika u RLV-u.
* **Integratori:** Integrator (mikro, mali, srednji i veliki poduzetnici, obrtnici) koji su specijalizirani za spajanje komponentnih podsustava u cjelinu, uz osiguravanje da ti podsustavi funkcioniraju zajedno.
* **Tijela za certifikaciju i ispitivanje kvalitete:** Ovlaštena nepristrana tijela za certificiranje poduzetnika i ispitivanje kvalitete proizvoda/usluga sukladno propisanim EU/međunarodnim standardima.
* **Dionici u širenju znanja i inovacija:** Privatne tvrtke/institucije u funkciji izobrazbe visokokvalificiranih stručnjaka i provođenja aktivnosti istraživanja i razvoja i davanja podrške u transferu tehnologije i komercijalizaciji inovacija u relevantnim područjima predmetnog RLV-a.
* **Inovacijski klasteri:** Olakšavaju suradnju, razmjenu informacija i pružanja ili usmjeravanja specijaliziranih i prilagođenih usluga poslovne podrške, te potiču razmjenu znanja, povezivanje i transnacionalnu suradnju.
* **Ostali dionici u funkciji stvaranja više dodane vrijednosti:** Privatne tvrtke/institucije u funkciji stvaranja više dodane vrijednosti u okviru RLV-a (primjerice za aktivnosti poslovne podrške: centri poslovne aktivnosti (data centri, centri za projektiranje i dizajn proizvoda, multimedijski kontaktni centri te centri za razvoj informacijske tehnologije) i aktivnosti usluga visoke dodane vrijednosti (aktivnosti usluga industrijskog inženjeringa i aktivnosti kreativnih usluga).

**5. Podnošenje iskaza interesa**

Prijavitelj iskaz interesa mora podnijeti na obrascu koji je dio dokumentacije predmetnog Javnog poziva za iskaz interesa. Obrazac se može podnijeti na dva načina:

1. Elektronskim putem ispunjavanjem *google* obrasca putem poveznice koja je sastavni dio poziva uz obvezno učitavanje potpisane Izjave za predmetni RLV;
2. Dostavom ispunjenog i potpisanog Obrasca (koji sadržava izjavu) elektroničkom poštom na adresu [industrijskatranzicija@mrrfeu.hr](mailto:industrijskatranzicija@mrrfeu.hr) s nazivom Predmeta: Javni poziv za iskaz interesa – RLV ZELENI RAST SJEVERNE HRVATSKE**.**

Prijave se zaprimaju od 28. veljače do 28. ožujka 2022. godine. Potencijalni dionici koji u tom roku ne dostave svoj iskaz interesa za sudjelovanje u regionalnim lancima vrijednosti neće moći sudjelovati u pripremi akcijskih planova za prioritetne niše u okviru RLV Zeleni rast Sjeverne Hrvatske. Dodatno uključivanje potencijalnih dionika biti će omogućeno i tijekom 2022. godine, prilikom objave sljedećih javnih poziva za iskaz interesa za sudjelovanje u regionalnim lancima vrijednosti.

Podnositelji prijava će o statusu svoje prijave biti obaviješteni pisanim putem u roku od 15 radnih dana od dana zatvaranja Javnog poziva za iskaz interesa.

Po objavi Javnog poziva za iskaz interesa bit će organizirane radionice za potencijalne prijavitelje. Termin održavanja radionice objavljeni su na mrežnim stranicama <https://razvoj.gov.hr/> i [www.strukturnifondovi.hr](http://www.strukturnifondovi.hr).

1. Plan je izrađen za pet županija NUTS2 regije Sjeverne Hrvatske: Koprivničko-križevačku, Krapinsko-zagorsku, Međimursku, Varaždinsku i Zagrebačku županiju, te ga je 29. studenog 2021. usvojilo Koordinacijsko vijeće Sjeverne Hrvatske. [↑](#footnote-ref-1)
2. Mikro, mala i srednja poduzeća, velika poduzeća, obiteljska poljoprivredna gospodarstva, obrtnici i inovacijski klasteri [↑](#footnote-ref-2)